b"\n_START_ARTICLE_\nPlaukiojamasis kranas\n_START_PARAGRAPH_\nPlaukiojamasis kranas (angl. crane vessel, crane ship, floating crane; rus. \xd0\xbf\xd0\xbb\xd0\xb0\xd0\xb2\xd1\x83\xd1\x87\xd0\xb8\xd0\xb9 \xd0\xba\xd1\x80\xd0\xb0\xd0\xbd)\xc2\xa0\xe2\x80\x93 laivas su galingu kranu, kurio pagrindin\xc4\x97 funkcija yra kilnoti sunkius krovinius. Did\xc5\xbeiausi plaukiojamieji kranai naudojami statybos ar tiesimo darbuose j\xc5\xabroje. Paprastai \xc5\xa1ie laivai b\xc5\xabna vieno korpuso, bet did\xc5\xbeiausieji plaukiojamieji kranai da\xc5\xbenai b\xc5\xabna katamaranai ar su pusiau panardinamu korpusu, nes tokie jie b\xc5\xabna stabilesni._NEWLINE_Atskiras plaukiojam\xc5\xb3j\xc5\xb3 kran\xc5\xb3 poklasis yra sheerleg plaukiojamieji kranai, kuri\xc5\xb3 k\xc4\x97limo \xc4\xaftaisas yra su A pavidalo atrama ir negali sukiotis, tod\xc4\x97l toks laivas krovinius perkelia sukdamasis visu korpusu.\n_START_SECTION_\nIstorija\n_START_PARAGRAPH_\nViduram\xc5\xbei\xc5\xb3 Europoje plaukiojamieji kranai, kuri gal\xc4\x97jo b\xc5\xabti perkelti \xc4\xaf bet kuri\xc4\x85 uosto viet\xc4\x85, pasirod\xc4\x97 dar XIV a._NEWLINE_1920\xc2\xa0m. 1898\xc2\xa0m. statybos JAV linijinis laivas USS \xe2\x80\x9eKearsarge\xe2\x80\x9c (BB-5) buvo perstatytas \xc4\xaf plaukiojam\xc4\x85j\xc4\xaf kran\xc4\x85 su 250 ton\xc5\xb3 galios str\xc4\x97le. V\xc4\x97liau \xc5\xa1is perdarytas laivas buvo pavadintas Crane Ship No. 1. Jis buvo naudojamas ir tokiems darbams, kaip patrank\xc5\xb3 ir kitos sunkios \xc4\xafrangos \xc4\xafk\xc4\x97limas \xc4\xaf naujai statomus linijinius laivus. 1939\xc2\xa0m. jis i\xc5\xa1k\xc4\x97l\xc4\x97 nuskendus\xc4\xaf povandenin\xc4\xaf laiv\xc4\x85 USS \xe2\x80\x9eSqualus\xe2\x80\x9c (SS-192)._NEWLINE_1942\xc2\xa0m. plaukiojamieji kranai (kitaip angl. Heavy Lift Ships 'sunkiojo k\xc4\x97limo laivai') SS \xe2\x80\x9eEmpire Elgar\xe2\x80\x9c (PQ16), SS \xe2\x80\x9eEmpire Bard\xe2\x80\x9c (PQ15) ir SS Empire Purcell (PQ16) buvo pasi\xc5\xb3sti \xc4\xaf Rusijos arktinius uostus Archangelsk\xc4\x85, Murmansk\xc4\x85 ir Molotovsk\xc4\x85 (dabar Severodvinskas). Jie pad\xc4\x97jo i\xc5\xa1krauti arktini\xc5\xb3 konvoj\xc5\xb3 laivus uostuose, kuri\xc5\xb3 kranai buvo subombarduoti ar kur j\xc5\xb3 visai nebuvo (pvz., Bakaricos prieplaukoje Archangelske)._NEWLINE_1949\xc2\xa0m. kompanija J. Ray McDermott pastat\xc4\x97 plaukiojam\xc4\x85j\xc4\xaf kran\xc4\x85 \xe2\x80\x9eDerrick Barge Four\xe2\x80\x9c\xc2\xa0\xe2\x80\x93 bar\xc5\xbe\xc4\x85 su 150 ton\xc5\xb3 galios sukiojamu kranu. Atsirad\xc4\x99 tokie laivai rimtai pakeit\xc4\x97 statybos j\xc5\xabroje technologijas. Anks\xc4\x8diau naftos platformas statydavo i\xc5\xa1 j\xc5\xabroje vietoje, o dabar imta naudoti stambius modulius. Toki\xc5\xb3 bar\xc5\xbeini\xc5\xb3 plaukiojam\xc5\xb3j\xc5\xb3 kran\xc5\xb3 visi\xc5\xa1kai pakako statyboms sekliojoje Meksikos \xc4\xaflankos dalyje, kur buvo j\xc5\xabrin\xc4\x97s naftos gavybos lop\xc5\xa1ys)._NEWLINE_1963\xc2\xa0m. kompanija Heerema Marine Contractors perdar\xc4\x97 Norvegijos tanklaiv\xc4\xaf \xe2\x80\x9eSunnaas\xe2\x80\x9c \xc4\xaf plaukiojam\xc4\x85j\xc4\xaf kran\xc4\x85 \xe2\x80\x9eGlobal Adventurer\xe2\x80\x9c su 300 t keliam\xc4\x85ja galia. Tai buvo pirmasis plaukiojamasis kranas j\xc5\xabrin\xc4\x97s naftos gavynos pramon\xc4\x97je, kuris buvo normalus laivas. Toks plaukiojamasis kranas buvo geriau pritaikytas veikti audringoje \xc5\xa0iaur\xc4\x97s j\xc5\xabroje._NEWLINE_1978\xc2\xa0m. Heerema Marine Contractors pastat\xc4\x97 dvejus pusiau panirusius plaukiojamuosius kranus \xe2\x80\x9eHermod\xe2\x80\x9c ir DCV \xe2\x80\x9eBalder\xe2\x80\x9c, kiekvienas su dviem (2000 ton\xc5\xb3 ir 3000 ton\xc5\xb3 galios kranais). V\xc4\x97liau abu buvo patobulinti\xc2\xa0\xe2\x80\x93 padidinta keliamoji galia. \xc5\xa0ie plaukiojamieji kranai buvo \xc5\xbeymiai ma\xc5\xbeiau jautr\xc5\xabs j\xc5\xabros bangavimui, tod\xc4\x97l jie gal\xc4\x97jo dirbti \xc5\xa0iaur\xc4\x97s j\xc5\xabroje ir \xc5\xbeiem\xc4\x85. D\xc4\x97l didesnio stabilumo \xc5\xa1ie plaukiojamieji kranai gal\xc4\x97jo kelti sunkesnius krovinius, negu vieno korpuso kranai. Didel\xc4\x97s keliamosios galios plaukiojam\xc5\xb3j\xc5\xb3 kran\xc5\xb3 naudojimas labai paspartino j\xc5\xabrini\xc5\xb3 naftos platform\xc5\xb3 statyb\xc4\x85\xc2\xa0\xe2\x80\x93 nuo ma\xc5\xbedaug trij\xc5\xb3 m\xc4\x97nesi\xc5\xb3 iki keli\xc5\xb3 savai\xc4\x8di\xc5\xb3. \xc5\xa0i\xc5\xb3 pirm\xc5\xb3 toki\xc5\xb3 plaukiojam\xc5\xb3j\xc5\xb3 kran\xc5\xb3 efektyvumas paskatino statyti daugiau toki\xc5\xb3 laiv\xc5\xb3. 1985\xc2\xa0m. McDermott kompanija nuleido \xc4\xaf vanden\xc4\xaf kran\xc4\x85 \xe2\x80\x9eDB-102\xe2\x80\x9c su dviem kranais, kiekvienas 6000 ton\xc5\xb3 galios. Micoperi 1986\xc2\xa0m. pastat\xc4\x97 \xe2\x80\x9eM7000\xe2\x80\x9c, turint\xc4\xaf du kranus po 7000 ton\xc5\xb3 galios._NEWLINE_XX a. 9-o de\xc5\xa1imtme\xc4\x8dio viduryje baig\xc4\x97si j\xc5\xabrin\xc4\x97s naftos gavybos ekonominis bumas, tad 1988\xc2\xa0m. Heerema ir McDermott sudar\xc4\x97 bendr\xc4\x85 \xc4\xafmon\xc4\x99 HeereMac._NEWLINE__NEWLINE_1990\xc2\xa0m. Micoperi subankrutavo. Tuo pasinaudojo Saipem kompanija ir 1995\xc2\xa0m. perpirko \xe2\x80\x9eM7000\xe2\x80\x9c, kur\xc4\xaf pervadino \xc4\xaf Saipem 7000._NEWLINE__NEWLINE_1997\xc2\xa0m., po bendros \xc4\xafmon\xc4\x97s suirimo, Heerema i\xc5\xa1 McDermott \xc4\xafsigijo DB-102. Laivas buvo pervadintas \xc4\xaf SSCV \xe2\x80\x9eThialf\xe2\x80\x9c, o 2000\xc2\xa0m. dar buvo ir patobulintas, jo kran\xc5\xb3 galia buvo padidinta iki 7100 t. Dabar tai did\xc5\xbeiausias pasaulio plaukiojamasis kranas."